《贺新郎 送西溟南归和容若韵》
清代·陈维崧

三载徐园住。记缠绵、春衫雪屐，几曾离阻。又作昭王台畔客，日日旗亭画句。

最难得、他乡欢聚。眼底独怜君落拓，又何堪，鹃鸟啼红去。

都不信，竟如许。

千丝漫理无头绪。问愁悰、原非只为，渭城朝雨。如此人还如此别，说甚淩云遭遇。

笑多少、痴儿騃女。本拟三冬长剪烛，怅今番、旧约成孤负。

和残菊，隔篱语。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。